b'\n_START_ARTICLE_\nLens\n_START_SECTION_\nGeografija\n_START_PARAGRAPH_\nKraj le\xc5\xbei ob kanalu reke De\xc3\xbble, 20 km severno od Arrasa. Skupaj s sosednjim Li\xc3\xa9vinom sestavlja aglomeracijsko skupnost, imenovano Communaupole.\n_START_SECTION_\nZgodovina\n_START_PARAGRAPH_\nNovec iz obdobja Merovingov izpri\xc4\x8duje obstoj Lensa kot Lenna Cas(trum). Druga beseda pomeni zgolj to, da je bil kraj utrjen, medtem ko je prva \xc5\xa1e vedno skrivnostna: neki raziskovalci menijo, da izhaja iz galske besede "onna" v pomenu reke, vira._NEWLINE_Med \xc5\xa1panskim razmahom v Evropi v 16. stoletju je bil Lens del \xc5\xa0panskih Nizozemsk. 20. avgusta 1648 se je v njegovi bli\xc5\xbeini odvijala zadnja pomembnej\xc5\xa1a bitka tridesetletne vojne, v kateri je francoska vojska pod poveljstvom Ludvika II. Cond\xc3\xa9jskega porazila \xc5\xa0pance, in s katero je za\xc4\x8dela upadati njihova mo\xc4\x8d in prisotnost na tem ozemlju. Ta bitka je dovoljevala kardinalu Mazarinu podpisati Vestfalski mir, ki je kon\xc4\x8dal osemdesetletno vojno. 7. novembra 1659 je bila s Pirenejskim mirom pokrajina Artois skupaj z Lensom vrnjena Franciji._NEWLINE_Sredi 19. stoletja je bil med sondiranjem v globini 151 m najden premog, s \xc4\x8dimer je Lens postal sredi\xc5\xa1\xc4\x8de premogovni\xc5\xa1tva._NEWLINE_Med prvo svetovno vojno je Lens zasedla nem\xc5\xa1ka vojska, mesto pa je pri tem izgubilo kar polovico prebivalstva. Povojna obnova je bila prekinjena med drugo svetovno vojno, ko ga je leta 1940 ponovno zasedla Nem\xc4\x8dija. Leta 1944 je bil te\xc5\xbeko bombardiran.'